**ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Овлашћени предлагач:** Влада

**Обрађивач:** Министарство пољопривреде, шумарства и водопривреде

**2. Назив прописа**

Предлог закона о изменама и допунама Закона о подстицајима у пољопривреди и руралном развоју

Draft Law on amendments on the Law on Subsidies in Agriculture and Rural Development

**3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односе на нормативну садржину прописа,**

Нормативна садржина Предлога закона о изменама и допунама Закона о подстицајима у пољопривреди и руралном развоју није у супротности са одредбама Споразума. Наиме, чланом 73. Споразума (Конкуренција и остале економске одредбе), став 9. прописано је да се правила државне помоћи, које су предмет Закона о подстицајима у пољопривреди и руралном развоју, неће односити на пољопривредне производе и производе рибарства.

**б) Прелазни рок за усклађивање законодавства према одредбама Споразума**

Нема.

**в) Оцена испуњености обавезе које произлазе из наведене одредбе Споразума**

Нема.

**г) Разлози за делимично испуњавање, односно неиспуњавање обавеза које произлазе из наведене одредбе Споразума**

Нема.

**д) Веза са Националним програмом за усвајање правних тековина Европске уније.**

Националним програмом за усвајање правних тековина Европске уније за период 2022-2025. године у оквиру Кластера 5 – Ресурси, пољопривреда и кохезија, Поглавља 11 – Пољопривреда и рурални развој, главе 3.11.1 Пољопривреда, предвиђено је усвајање Предлога закона о изменама и допунама Закона о подстицајима у пољопривреди и руралном развоју (шифра планираног прописа: 2022-479).

Законом о подстицајима у пољопривреди и руралном развоју и пратећим подзаконским актима ближе се дефинишу врсте подстицаја, начин коришћења подстицаја, као и услови за остваривање права на подстицаје у пољопривреди и руралном развоју, док се Предлогом закона о изменама и допунама Закона о подстицајима у пољопривреди и руралном развоју исти унапређују, пре свега у погледу успостављања електронског поступања у оквиру софтверског система еАграр.

**4. Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима**

Предлог закона о изменама и допунама Закона о подстицајима у пољопривреди и руралном развоју може се довести у везу са Уговором о функционисању Европске уније и то са главом III Пољопривреда и рибарство, чл. 39. до 43, са којима није у сагласности. Национално законодавство Републике Србије не подлеже правилима утврђеним за оснивање и функционисање унутрашњег тржишта држава чланица ЕУ и оснивање организације пољопривредних тржишта ЕУ. Поменутим одредбама Уговора о функционисању ЕУ уређује се унутрашње тржиште пољопривредних производа СМО (*Common Market Organisation*) и политика подстицаја из ЗПП (Заједничка пољопривредна политика) из које су искључене државе нечланице, па тиме и Република Србија.

**б) Навођење секундарних извора права Европске уније и оцене усклађености са њима**

Предлог закона о изменама и допунама Закона о подстицајима у пољопривреди и руралном развоју није у сагласности са правним тековинама ЕУ у области ЗПП, с обзиром да се предложене измене у највећој мери односе на успостављање електронског поступања у оквиру платформе еАграр, што представља механизам електронске регистрације, пријема, обраде захтева и плаћања на националном нивоу и није предмет усклађивања са правним тековинама ЕУ.

Такође, усклађивање појединих појмова обавља се у односу на остале релевантне прописе националног законодавства, док промене у нивоима подршке појединих мера директних плаћања и брисање истих, нису у складу са правним тековинама ЕУ.

**в) Навођење осталих извора права Европске уније и усклађеност са њима**

Не постоје.

**г) Разлози за делимичну усклађеност, односно неусклађеност,**

Неусклађеност Предлога закона о изменама и допунама Закона о подстицајима у пољопривреди и руралном развоју са секундарним изворима права ЕУ последица је потребе за применом платформе еАграр, који ће омогућити електронско поступање, што ће довести до убрзања пријема и обраде захтева, а самим тим и до брже реализације плаћања, што ће за резултат имати повећање ефикасности реализације подстицаја и превазилажење проблема кашњења у исплатама.

Како се у земљама чланицама ЕУ електронско поступање реализује кроз Интегрисани систем управљања и контроле (*Integrated Administration And Control System – IACS)*, који у Републици Србији још увек није успостављен, не постоји могућност усклађивања у овој области.

**д) Рок у којем је предвиђено постизање потпуне усклађености прописа са прописима Европске уније.**

До приступања Републике Србије Европској унији.

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

**6. Да ли су претходно наведени извори права Европске уније преведени на српски језик?**

Да, Уговор о функционисању Европске уније.

**7. Да ли је пропис преведен на неки службени језик Европске уније?**

Не.

**8. Учешће консултаната у изради прописа и њихово мишљење о усклађености**

У изради Предлога закона о изменама и допунама Закона о подстицајима у пољопривреди и руралном развоју нису учествовали консултанти.